runetrust/blame-folketinget-dk huggingface dataset:
Frederik Vad (S), 2025-10-09:
Tak for det.
Dansk Folkeparti har jo på Borgerligt konvent sammen med Liberal Alliance og de andre præsenteret et forslag om, at man nu vil tvinge kommuner som Ishøj og København til at tilbyde kvinder at holde deres børn væk fra det danske samfund ved at passe dem derhjemme.
Morten Messerschmidt (DF), 2025-10-09:
Jeg er ikke helt sikker på, hvad det er for et afsnit i det borgerlige fundament, hr. Frederik Vad henviser til, men jeg er helt sikker på, at han læser det ligesom det islamistiske parti, og derfor har de da fundet noget at være sammen om.
Frederik Vad (S), 2025-10-09:
Der står her i det borgerlige fundament, at kommuner skal tvinges til at tilbyde hjemmepasning.
De skal gøre det for en minimumsydelse, som beregnes på baggrund af udgifterne til et tilsvarende dagtilbud.
Der står ikke et ord om udlændinge.
Der står ikke et ord om islam.
Der står noget med, at ordningen ikke skal misbruges, og det er nogle objektive kriterier.
Så den uintegrerede somaliske anden- eller tredjegenerationsmor, der gerne vil islamisere sine børn væk fra det danske samfund, får af hr. Sikandar Siddique og af hr. Morten Messerschmidt en gave med det her politiske forslag.
Tillykke med det, hr. Morten Messerschmidt.
Thomas Skriver Jensen (S), 2025-10-09:
Arh, så kom de der paroler igen, hr. Pelle Dragsted.
Jeg bliver virkelig ked af det over det, for der er jo det med fødevaremoms, at det er Enhedslisten, Danmarksdemokraterne og Dansk Folkeparti, som har indført dem.
Altså, fødevaremoms lever jo ikke som andet end et begreb i den offentlige debat.
Vi har moms i Danmark, og p.t. kan det ikke lade sig gøre at differentiere moms.
De eneste, der har sat gang i et stykke arbejde, for at det på et tidspunkt skal kunne lade sig gøre – og jeg ved godt, det lyder kedeligt at sige de seriøse ting – er regeringen.
Så hold nu op med de tomme paroler, og kom så over på handlingens hold.
Der hører hr. Pelle Dragsted til, sådan som jeg kender ham.
Christoffer Aagaard Melson (V), 2025-10-09:
Ordføreren brugte en stor del af sin tale på at give grådighed i landbruget og i detailhandlen skylden for, at vi har set de her stigende priser.
Jeg kunne godt tænke mig at høre, hvad det er for nogle analyser eller fakta, ordføreren baserer de ret hårde påstande på.
Morten Messerschmidt (DF), 2025-10-09:
Nu er det jo ikke nok at have en god måling for at blive statsministerkandidat.
Det kræver, at man kan stille i Folketinget uden at have 90 mandater imod sig.
Så indtil det er en realitet, tror jeg, vi beholder kandidatambitionerne i skuffen.
Må jeg ikke sige til det andet, som hr. Mohammad Rona er inde på: Jeg fatter ikke, at han ikke er medlem af Dansk Folkeparti; det gør jeg ikke.
Hr. Mohammad Rona og hans familie er flygtet fra Afghanistan, forstår jeg, så hvordan kan han være medlem af et parti, der aktivt arbejder for, at der skal være flere islamiske bederum på vores uddannelsesinstitutioner, altså noget, som vi ved fører til radikalisering og islamisering, og som fører til social kontrol, så pigerne tvinges til at gå med tørklæde osv.?
Hvordan kan man være medlem af et parti, der aktivt har arbejdet for at få sharia ind i den danske straffelov, altså det, at man ikke længere må tale hånende om folks religion?
Jeg fatter ikke, at han kan være medlem af det parti.
Det er jo alt det, han og hans familie er flygtet fra.
Jeg forstår det simpelt hen ikke.
Mohammad Rona (M), 2025-10-09:
Tak for det; jeg ved ikke, om det var en ros.
Jeg tror, det er svært for mig at blive medlem af Dansk Folkeparti, men tak for støtten.
Så ved jeg, at jeg kan gå et sted hen, hvis det hele går galt på et tidspunkt.
Når jeg så kigger på de 50 forandringer på de 100 dage, er der faktisk nogle ting, der undrer mig.
Der står ikke noget om remigration, der står ikke noget om Kærshovedgård, og der står ikke noget om oprettelse af asylcentre i tredjelande.
Hvorfor er de ting ikke med?
Sascha Faxe (ALT), 2025-10-09:
Tak, og tak til ordføreren for talen.
En af de ting, som jeg har lyttet efter i dag, synes jeg egentlig slet ikke har fyldt nok.
Desværre havde jeg faktisk egentlig lidt sat min lid til hr. Morten Messerschmidt, altså at han ville sige noget mere om sundhedsområdet.
Det er noget af det, der har fyldt alt for lidt i debatten i dag.
Vi har en udfordring på sundhedsområdet, som ikke bliver adresseret politisk, sådan som jeg ser det.
Det handler om mangel på medicin.
Der er medicin i restordre, og der er medicin, som man kun kan få, hvis det bliver hentet særligt hjem.
Når det bliver hentet særligt hjem, falder det uden for tilskudsordningen, og det vil sige, at vi skaber en ekstrem ulighed i sundhed.
Samtidig er det et enormt administrativt pres på de alment praktiserende læger, som sagtens kan bruge op til tre kvarter eller en time på simpelt hen at formidle en recept til en enkelt patient, og det går fra helt almindelig basis.
Og så kan vi gå ud i apotekerleddene osv.
Jeg er nysgerrig på at høre, hvordan man forholder sig til det i Dansk Folkeparti.
Hvordan kunne man godt tænke sig at løse den her situation, som jo er et problem, i særdeleshed i en del af landet som Region Sjælland, hvor der er en meget stor ulighed i sundhed?
Morten Messerschmidt (DF), 2025-10-09:
Meget medicin produceres jo i andre lande og importeres, og der er vi helt afhængige af, hvordan produktionsforholdene er, og om der er en forøget efterspørgsel osv.
Det kan vi ikke gøre så meget ved.
Men det, vi kan gøre, er, at vi kan skabe et erhvervsklima i Danmark, hvor vi holder på produktionen og sørger for, at Danmark bliver et vækstland, når det kommer til medicare.
Vi har jo nogle store og dominerende aktører, men den sådan store udvikling inden for medicinalindustrien ud over Løven, Novo Nordisk og Zealand Pharma og sådan nogle ting er gået meget i stå.
Så jeg tror, det handler meget om erhvervspolitik.
Og så skal vi selvfølgelig have en diskussion om, hvordan vi bruger pengene inden for sundhedssektoren.
Der sker jo helt generelt i de her år en meget voldsom akademisering af den offentlige sektor, og den her regering har især været rigtig dygtig til at ansætte djøf'ere og administratorer osv. osv.
Vi vil gerne prioritere pengene i forhold til dem, der rent faktisk hjælper patienterne.
Sascha Faxe (ALT), 2025-10-09:
Det synes jeg var en meget strukturel forklaring på noget helt lavpraktisk, når man står derude og ikke kan få sit hormonplaster eller man ikke kan få medicin til smitsomme kønssygdomme osv.
Man siger, at man gerne vil adressere det med en erhvervspolitik.
Det er et meget lavpraktisk og rigtig, rigtig besværligt problem for de praktiserende læger og vanvittig dyrt for især de sårbare udsatte.
Altså, ordføreren og jeg har en indkomst, der gør, at vi bare siger ja til erstatningsproduktet og ikke bekymrer os om tilskud, men det er noget andet, hvis man bor på Lolland, hvor man i øvrigt dør gennemsnitligt 7 år før end landsgennemsnittet.
Så det er en helt lavpraktisk, men også meget, meget borgernær ting.
Jeg kunne godt tænke mig et markant mere nært svar fra partiet.
Morten Messerschmidt (DF), 2025-10-09:
Det vil jeg også gerne give.
Så vil jeg bare sige, at i respekt for den alvor, sagen har, synes jeg, at vi skal gøre det sådan, at vi kigger på de konkrete løsningsforslag, der ligger, for jeg har ikke med herop på talerstolen et forslag til, hvordan man håndterer, at der er restordre på plastrer og andre ting, som er helt nødvendige for menneskers liv.
Det er jeg meget, meget enig med fru Sascha Faxe i.
Så snart jeg kommer ned herfra, vil jeg sende en mødeanmodning, og så kan vi sætte et møde op og se, hvad vi i fællesskab kan gøre.
Det synes jeg er mere seriøst – for det er et alvorligt problem – end at vi står her og laver pingpong på det.
Jens Joel (S), 2025-10-09:
Tak for det.
I det såkaldte borgerlige fundament i punkt 4 står der det her om, at man skal give ret til at blive tilbudt hjemmepasning i alle kommuner, altså at staten betaler for, at en mor kan holde sit barn hjemme i stedet for at sende det i børnehave eller i folkeskole eller et eller andet.
Det forstår jeg jo godt at et meget liberalt parti som eksempelvis Liberal Alliance støtter op om.
Jeg forstår sådan set også godt, at Frie Grønne og hr. Sikandar Siddique støtter op om det forslag.
Morten Messerschmidt (DF), 2025-10-09:
Jeg tror ikke, der er nogen, der har været mere konkret end mig.
Altså, for, hvad er det, et halvt år siden foreslog jeg helt konkret, at den danske regering skulle kontakte den tyske regering og anmode om, at vi kunne overtage driften af Brokdorfværket.
Det kan stadig væk nå at genetableres.
Den tidligere tyske regering har jo af udslag af det samme grønne vanvid som hr. Martin Lidegaard lukket alle kernekraftværkerne i Tyskland.
Det er en kæmpe fejltagelse.
Hvis vi kunne overtage driften af det og få strøm til Danmark derfra bare de næste 10 år og så droppe alle de der vanvidsprojekter med vind på havet og solceller og alt det, der skæmmer og er dyrt osv., og så få kernekraft og gå videre til fjerde generation, ville det være en økonomisk og på alle måder den mest rationelle måde at indrette sig på.
Men det vil regeringen jo heller ikke.
Jens Joel (S), 2025-10-09:
Rent faktuelt kommer der jo så færre udlændinge nu under Mette Frederiksen-regeringen, end der gjorde tidligere, da Dansk Folkeparti havde mere magt.
Men man må jo ikke diskriminere på statsborgerskab, så kan hr. Morten Messerschmidt ikke forklare mig, hvordan det, der blev sagt, skulle forstås?
Morten Messerschmidt (DF), 2025-10-09:
Hvor i alverden står der, at man ikke må diskriminere på statsborgerskab?
Udenlandske statsborgere har jo heller ikke stemmeret til Folketinget.
Hr. Jens Joel og hans parti har så givet dem stemmeret til kommunalvalget, men der er da masser af områder, hvor man gerne må diskriminere.
Benny Engelbrecht (S), 2025-10-09:
Lidt tidligere nævnte hr. Morten Messerschmidt, at der var meget af det, som fru Signe Munk sagde, som han havde svært ved at forstå.
Sådan kan det jo være nogle gange.
Jeg har f.eks. også utrolig svært ved at forstå, at hr. Morten Messerschmidt i februar fik sig selv til at sige, at russerne ville stå i Kyiv inden sommer.
Jeg kan også forstå, at Dansk Folkeparti har en tilgang, der handler om, at man vil have noget for at støtte andres politik.
Derfor synes jeg, at det er på sin plads, at hr. Morten Messerschmidt i dag giver klart til kende, hvad det egentlig er, Dansk Folkepartis politik er i forhold til Ukraine.
Der er mange i det her Folketing, der som jeg mener, at Ukraines kamp også er Europas frihedskamp.
Men med de synspunkter, som hr. Morten Messerschmidt har givet til kende, kommer man da, ligesom bl.a. fru Mona Juul fra Konservative tidligere har indikeret, faktisk i tvivl om, hvilken side af krigen hr. Morten Messerschmidt egentlig støtter.
Morten Messerschmidt (DF), 2025-10-09:
Jeg synes egentlig, at det er en smuk måde at udtrykke det på, at Ukraines kamp er Europas fællesskab.
Det er også derfor, at det er så utrolig ærgerligt, at alle de europæiske allierede, som den her regering normalt taler så varmt om, har svigtet fuldstændig.
Altså, hvis vi ser på det danske bidrag – jeg tror, det er 72 mia. kr. nu – er det jo stort set det samme, som Spanien, Frankrig og Italien har givet tilsammen.
Nu vil hr. Benny Engelbrecht jo nok huske, at befolkningsstørrelserne er meget forskellige her, og at Danmark altså i forhold til sin størrelse har givet helt ufattelig meget, altså virkelig meget.
Det, der er det relevante spørgsmål, er, og det var det, jeg var inde på i februar, eller hvornår det var: Den dag USA ikke længere vil støtte, heller ikke gennem Verdensbanken, som man gør det i dag, hvad gør Europa så?
Hvem er det så, der skal holde Putin tilbage?
Er det Danmark?
Altså, vi kan jo ikke engang skyde en enkelt drone ned.
Benny Engelbrecht (S), 2025-10-09:
Hr. Morten Messerschmidt svarede jo ikke på spørgsmålet.
Han svarede ikke på mit spørgsmål om, hvad det så er, der er Dansk Folkepartis politik.
Og når jeg spørger til det, er det jo, fordi man sådan set blot behøver at se på, hvordan Dansk Folkeparti agerer, f.eks. i Europa-Parlamentet, hvor man tilbage i oktober 2024 stemte imod, at man kunne anvende indefrosne russiske midler til at sikre en lånegaranti, som netop kunne understøtte Ukraines frihedskamp.
Altså, det er jo ret tydeligt, hvordan Dansk Folkeparti agerer.
Der er ikke meget opbakning til Ukraines frihedskamp.
Morten Messerschmidt (DF), 2025-10-09:
Jeg blev tit passet af min mormor, da jeg var helt lille.
Jeg har da de smukkeste barndomserindringer om det.
Jeg har ikke et ondt ord at sige om pædagoger eller børnehaver osv., for det kom jeg i øvrigt også i senere, men det tætte, tætte bånd, der blev knyttet i familien, tror jeg er fuldstændig uerstatteligt.
Men det, som hr. Jens Joel prøver at gøre her, ligesom hr. Frederik Vad forsøgte at gøre lidt mere amputeret tidligere, er selvfølgelig at drage en kobling til alle de udlændinge, som er kommet ind – mange af dem under socialdemokratiske regeringer – og som bruger det her til at isolere sig fra samfundet i stedet for at omfavne samfundet.
Og der har vi jo nogle redskaber til at håndtere det.
Vi har f.eks. i ghettopakkerne sagt, at man godt kan lave et sæt regler inden for ghettoer og et sæt regler uden for ghettoer.
Man kan sagtens sige, at nogle regler gælder for udenlandske statsborgere, og at andre gælder for danske statsborgere osv. osv.
Men selvfølgelig har hr. Jens Joel ret i, at den udlændingepolitik, som er ført, og som jo også bliver ført under den her regering, ofte er et problem i forhold til mange af de gode ting, vi gerne vil gøre for danske familier.
Det er jo derfor, at alle de udlændinge, der ikke skulle have været her, skal sendes hjem igen.
Lad mig sige helt generelt, at det her jo kun er en start.
Det her er jo ikke et forsøg på at sige, at det så er det, der kommer til at ske, når det blå flertal er der.
Jeg tror, med forbehold for at jeg husker forkert, at på alle de fire områder, hr. Mohammad Rona er inde på her, vil vi fire være enige.
Jeg har i hvert fald ikke hørt nogen af mine tre kollegaer aktivt modarbejde idéen om et udrejsecenter i Rwanda eller at sætte lås på Kærshovedgård.
Tværtimod er vi jo enige om at tage et opgør med de konventioner, som forhindrer os i at føre en fornuftig udlændingepolitik.
Tina Cartey Hansen (KF), 2025-10-09:
Tak, og tak for en god tale og et godt samarbejde.
I dag har der været talt om frie valg for børnefamilierne.
Dem er vi jo rigtig glade for, og i Det Konservative Folkeparti går vi også ind for frit valg på ældreområdet.
Så hvordan ser ordføreren på regeringens arbejde i forhold til ældreområdet?
Morten Messerschmidt (DF), 2025-10-09:
Det er jo nok et af de områder, som man virkelig må sige at Socialdemokratiet har sat sig tungt på i den her regering.
Hr. Jan E. Jørgensen var tidligere inde på nogle af de ting, som Venstre har fået igennem.
Det er naturligt; han er prokurator for det parti.
Men man må sige, at når det kommer til velfærdspolitikken, sidder Socialdemokratiet meget tungt på det.
Vi fremlagde for et års tiden siden en plan, som Dansk Folkeparti havde fået lanceret sammen med PensionDanmark, hvor de var klar til at bygge langt flere plejehjem, og vi ved jo, at vi har et massivt efterslæb.
Vi har så meget brug for plejehjem, og vi har så meget brug for, at private aktører og private penge også kommer ind på det område, og regeringen vil bare ikke vrikke med ørerne på nogen måde.
Det er dybt bekymrende, og jeg kender så mange ældre, der sidder og ikke kan få den plejehjemsplads eller den pleje, de har brug for.
Der bør vi være meget mere åbne for alle de løsninger, som kan bringe os i mål, også selv om det går imod nogle gamle socialdemokratiske dogmer.
Tina Cartey Hansen (KF), 2025-10-09:
Tak, og tak for et klart svar; det får vi altid fra ordføreren, også på de sociale medier.
Og der kan vi jo konstatere, at den seneste måned har Socialdemokratiet på deres facebookside lavet ikke mindre end ni opslag om ordføreren.
Så er det jo, vi i de andre partier tænker: Mon ordføreren kan give os andre nogle gode råd til, hvordan vi får Socialdemokratiet til at skrive om os?
Morten Messerschmidt (DF), 2025-10-09:
Jeg kan i hvert fald sige, at det er en fest.
Vores reach har ikke været større, især hvis vi går ind og kommenterer på de socialdemokratiske opslag, så jeg håber ikke, de stopper med det.
I forhold til hvordan vi kan få det bredt ud til hele blå blok, skal vi måske bare lave meget mere blå politik sammen.
Det vil jeg i hvert fald meget gerne selv, sådan at vi kan stå skulder ved skulder hele tiden og vise Socialdemokraterne, at vi er bedre til at lede landet, end de er.
Martin Lidegaard (RV), 2025-10-09:
Desværre er sandheden jo, at der slet ikke er sket noget inden for den grønne omstilling.
Så den frustration deler vi sådan set.
Der er brug for, at der kommer noget handling, ikke bare af hensyn til klimaet, men også af hensyn til varme- og elregningerne og af hensyn til sikkerhedspolitikken.
Det er, som om Dansk Folkeparti er utrolig glade for at tale om alle problemerne.
Når det kommer til at finde konkrete løsninger også her, så er der bare ikke noget.
Der er bare lidt snak om, at der måske kommer ny teknologi på et tidspunkt.
Men vi har jo brug for noget rigtig handling, hvis folk i ældreboligerne rundtomkring rent faktisk skal have lavere elpriser.
Morten Messerschmidt (DF), 2025-10-09:
Jeg oplever igen det der med den socialistiske lingo; der er sådan nogle sprogbarrierer og sådan noget.
For jeg kan ikke se, hvor man skulle kunne konstatere, at jeg skulle være tilhænger af topskattelettelser.
Det er ikke Dansk Folkepartis politik.
Dansk Folkeparti går ind for, som spørgeren siger, at gøre fødevarerne billigere.
Jeg synes, det er en helt vanvittig situation, at hver tredje krone af 10 kroner, man lægger ved kassebåndet, går i statskassen.
Det er da helt skørt; det skal vi gøre noget ved.
Og er der penge til at sænke indkomstskatten, vil vi gerne gøre det i bunden.
Vi vil nok prioritere at få en højere folkepension først.
Men jeg kan måske godt forstå, at Dragsted er sådan lidt fanget i det, for når han sidder herovre med socialdemokrater og nogle andre røde, er han sammen med nogle, der virkelig har sænket mange topskatter.
Først var det under fru Helle Thorning-Schmidt, hvor man sænkede topskatten ganske betragteligt, og så under den nuværende regering, hvor man, kunne jeg forstå tidligere i debatten, har sænket topskatten 22 gange mere end i bunden.
Pelle Dragsted (EL), 2025-10-09:
Det var flot svaret udenom, hr. Morten Messerschmidt.
Det er jo lidt sjovt at opleve, for hr. Morten Messerschmidt er meget optaget af det, når andre ordførere ikke svarer; det synes jeg også er pænt irriterende.
Men mit spørgsmål var faktisk meget enkelt, for med mindre Morten Messerschmidt selv bruger socialistisk lingo, var det altså Morten Messerschmidts egne ord, at man var parat til det.
Det var ikke ens politik, men man var parat til at være med til at sænke topskatten som en del af et kompromis med de partier, som er helt vilde med at give skattegaver til dem, der i forvejen har mere, end de kan bruge.
Så mit spørgsmål er fuldstændig enkelt: Vil forudsætningen for, at Dansk Folkeparti går med til det, være, at man først har fjernet momsen fra almindelige fødevarer til fordel for helt almindelige danskere?
Morten Messerschmidt (DF), 2025-10-09:
Det har spørgeren helt ret i.
Vi kommer ikke til at stemme for noget, der ikke er DF-politik, uden at der også er DF-politik.
Det siger sig selv.
Vi kommer ikke til at fjerne en eller anden skat eller indføre en eller anden skat, uden at vi også selvfølgelig får DF-politik ind.
Så det kan jeg sagtens være klart på.
Skal det så ske som led i et kompromis, hvor vi giver og tager og lytter til hinanden?
Det skal det jo nok.
Det kan være, hr. Pelle Dragsted er med, og så lytter vi til ham.
Det kan være, hr. Alex Vanopslagh er med, og så lytter vi til ham.
Det kan også være, vi alle sammen er omkring bordet.
Martin Lidegaard (RV), 2025-10-09:
Hr. Morten Messerschmidt nævnte kort i sin tale de ældres varmeregninger, og det synes jeg egentlig er et godt tema at tage op, for det bekymrer jeg mig også om.
Vi importerer jo i EU samlet set for 450 mia. euro olie, kul og gas, og den regning bliver jo så sendt ud til forbrugerne.
Og vi har i Danmark betydelig højere energipriser, end man har i Asien og USA, fordi vi importerer så meget, også fra Rusland.
Derfor er vi jo meget opsatte på at få lagt om til grøn fjernvarme og varmepumper.
Det vil give i gennemsnit 7.000 kr. mindre i varmeregning for sådan et almindeligt parcelhus, især i gennemsnit ude i yderområderne, hvor priserne jo er faldet på husene.
Som følge af det boligskattestop, som Dansk Folkeparti indførte sammen med Anders Fogh Rasmussen, er der jo kommet en kæmpe skævvridning på boligmarkedet.
Men her kan vi gøre noget for ikke mindst de ældre, der bor i yderområderne af Danmark.
Derfor undrer det mig, at Dansk Folkeparti har meldt sig fuldstændig ud af dansk energipolitik og klimapolitik.
Morten Messerschmidt (DF), 2025-10-09:
Det er rigtigt, hr. Martin Lidegaard, men det er jo, fordi vi har brug for noget radikalt anderledes end det, som flertallet herinde laver.
Flertallet herinde fører jo en fuldstændig skør energipolitik.
Man har lige sendt 30 mia. kr.
af sted til et Ørstedvindmølleprojekt ovre i USA, som amerikanerne ikke vil have
Man er villig til at bruge, er det 50 mia. kr. på et helt skørt havvindmølleprojekt ude ved Bornholm, som skal levere strøm til tyskerne.
Man har lige lavet et brintrør ovre i Sønderjylland til, hvad er det, 8 mia. kr., 10 mia. kr., som man nu er i tvivl om overhovedet kan bruges til noget.
Det er jo galimatias.
Det er jo vanvid.
Og det kan vi selvfølgelig ikke være en del af.
Hele den her såkaldte grønne omstilling er jo årsagen til, at vi har nogle af de højeste elpriser i EU, og det fører over til produktionspriserne, det fører over til varmepriserne osv.
Vi er overhovedet ikke teknologisk forskrækkede.
Men det kan det selvfølgelig ikke, hvis man hænger fast i de gamle, dyre teknologier, som hr. Martin Lidegaard og hans parti gør.